Turkiya Su-24 bilan bog‘liq hodisa uchun Rossiyadan uzr so‘rashdan bosh tortdi

Turkiya Rossiyaga tegishli Su-24 samolyoti bilan yuz bergan hodisa uchun Rossiyadan uzr so‘rash niyatida emas. Bu haqda, “Gazeta.ru” xabariga ko‘ra, Turkiya bosh vaziri Ahmet Davuto‘g‘li ma’lum qilgan.

“Havo kengliklarimizni, quruqlikdagi chegaralarimizni himoya qilish — nafaqat huquqimiz, balki majburiyatimiz hamdir. Hech kim o‘z majburiyatini bajargani uchun uzr so‘ramaydi”, — dedi Davuto‘g‘li.
Avvalroq Turkiya prezidenti Rajab Toyyib Erdo‘g‘on ham Su-24 ning urib tushirilgani uchun Turkiya uzr so‘ramasligini ma’lum qilgandi. Uning so‘zlariga ko‘ra, turk uchuvchilari va qurolli kuchlari o‘z majburiyatlarini bajarib, qonunbuzarlikka javob bergan.
Rossiyaning Su-24 bombardimonchi samolyoti 24-noyabr kuni Turkiya harbiy-havo kuchlari tomonidan urib tushirilgan va Suriyaning Latakiya viloyatiga qulagan edi. Ushbu hodisa uchun javobgarlikni Turkiya o‘z bo‘yniga oldi va Rossiyani Turkiya havo kengliklarini buzishda aybladi. Rasmiy Moskva esa samolyot faqat Suriya hududida uchganini ta’kidlamoqda.